โบรกมอง SET รับแรงหนุน “น้ำมัน” พุ่ง – ปมสงคราม “รัสเซีย-ยูเครน” กระทบจำกัด
โบรกมอง SET วันนี้ปรับตัวลดลงไม่มากนักจากกรณีสงคราม “รัสเซีย-ยูเครน” โดยรับแรงหนุนจากราคา “น้ำมัน” ที่บวกแรงกว่า 4%
โบรกมอง SET วันนี้ปรับตัวลดลงไม่มากนักจากกรณีสงคราม “รัสเซีย-ยูเครน” โดยรับแรงหนุนจากราคา “น้ำมัน” ที่บวกแรงกว่า 4%
22 ก.พ. 2565

นายอภิชาติ ผู้บรรเจิดกุล ผู้อำนวยการสายงานวิเคระห์หลักทรัพย์ บล.ทิสโก้ เปิดเผยว่า ตลาดหุ้นไทยเช้ามีโอกาสที่จะอ่อนตัวลง โดยต้องติดตามว่าศูนย์บริหารสถานการณ์โควิด-19 (ศบค.) จะมีการประกาศมาตรการอะไรออกมาเพื่อควบคุมเพิ่มเติมหรือไม่ หลังมีการประกาศเตือนภัยโควิด-19 อยู่ที่ระดับ 4
นอกจากนี้ยังมีความกังวลเกี่ยวกับสถานการณ์ความตึงเครียดระหว่างรัฐเซีย และ ยูเครน ที่เพิ่มมากขึ้นด้วย หลังประธานาธิบดีวลาดิเมียร์ ปูติน ผู้นำรัสเซีย ได้สั่งการให้กองกำลังทหารรัสเซียเข้าประจำการในสาธารณรัฐประชาชนโดเนตสก์และสาธารณรัฐประชาชนลูฮันสก์ ซึ่งตั้งอยู่ในภูมิภาคดอนบาสของยูเครน โดยคำสั่งดังกล่าวมีขึ้นไม่นาน หลังจากประธานาธิบดีปูตินได้ลงนามในกฤษฎีกาเพื่อรับรองสถานะการเป็นรัฐอิสระและความเป็นเอกราชของทั้ง 2 แคว้น
ขณะที่ประธานาธิบดีโจ ไบเดนแห่งสหรัฐ ได้ตอบโต้ทันทีโดยได้ลงนามในคำสั่งประธานาธิบดี เพื่อห้ามไม่ให้ชาวอเมริกันทำการค้าและการลงทุนกับสาธารณรัฐประชาชนโดเนตสก์และสาธารณรัฐประชาชนลูฮันสก์ ซึ่งตั้งอยู่ในภูมิภาคดอนบาสของยูเครน
อย่างไรก็ตามมองว่าตลาดหุ้นไทยจะไม่ปรับลดลงมากนัก เนื่องจากได้รับปัจจัยหนุนจากราคาน้ำมันที่พุ่งตัวขึ้นกว่า 4% จากสถานการณ์ความตึงเครียดระหว่างรัสเซียและยูเครนที่เกิดขึ้น
พร้อมให้แนวรับที่ 1,680 จุด และ 1,670 จุด แนวต้าน 1,705-1,710 จุด